KYK: Obama oor Trump: 'Hy kon homself nie eens beskerm' | Netwerk24
Obama vroeër die dag op 'n nuuskonferensie om voorbrand vir Joe Biden, demokratiese presidentskandidaat, te maak. Foto: Reuters
Obama se teregwysing op 'n politieke saamtrek kom minder as twee weke voor die Amerikaanse verkiesing.
Obama het op die "inry"-saamtrek (wat behels het dat mense in hul motors bly sit om sosiale distansiëring te verseker) in Philadelphia, Pennsilvanië, behoorlik teen Trump uitgevaar.
"Donald Trump gaan nie skielik almal van ons beskerm nie. Hy kan nie eens die basiese stappe doen om homself te beskerm nie. Dít is nie 'n realiteitsreeks nie. Dit is die werklikheid. En die res van ons moet met die gevolge saamleef van hom wat onbevoegd is om sy werk ernstig op te neem."
Obama het die byeenkoms namens Biden, wat visepresident was tydens Obama se termyn, toegespreek omdat Biden tuis voorberei vir Donderdag se regstreekse debat met Trump.
Kinders van Biden-ondersteuners sit op 'n motor se enjinkap tydens Obama se toespraak. Foto: Reuters
Biden ding saam met senator Kamala Harris as sy adjunk teen Trump en sy visepresident, Mike Pence, in die verkiesing mee.
"Met Joe en Kamala aan die stuur, sal jy nie elke dag hoef te wonder oor die absurde goed wat hulle sê nie. En dit beteken baie. Jy gaan nie elke dag oor hulle hoef te stry nie. Dit gaan nie so uitputtend wees nie," het Obama gesê.
Oor Trump wat graag samesweringsteorieë twiet, het Obama gesê: "Jy sal dit nie van enigiemand behalwe jou mal oom duld nie." – Reuters
Meer oor: Joe Biden | Kamala Harris | Donald Trump | Barack Obama | Amerika | Amerikaanse Verkiesing | Amerikaanse_Verkiesing